Diari Oficial de la Generalitat Valenciana


Sumari del DOGV 3201, del 11-03-1998 (1998/900401)

RESOLUCIÓ de 28 de gener de 1998, del director general d'Interior, de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació Pedrera.
---------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1998/01/28/(1)/dof/vci/html**

### Dades del document

Número de DOGV
:   3201

Data del DOGV
:   11-03-1998

Secció del DOGV
:   I. DISPOSICIONS GENERALS

Número del document
:   1998/900401


Data del document
:   28-01-1998

Organisme emissor


Tipus de document
:   Resolució

Descriptors 

:   * fundació
    * registre de documents

RESOLUCIÓ de 28 de gener de 1998, del director general d'Interior, de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació Pedrera. [1998/A1419]  
Vista la sol·licitud de data 29 de desembre de 1997, d'entrada en el Registre, amb el número 66037, efectuada pel senyor Antonio Pedrera Soler, com a president de la Fundació Pedrera, en què se sol·licitava la inscripció de la dita entitat en el Registre de Fundacions de la Comunitat Valenciana, d'acord amb els següents  
Antecedents de fet  
Primer  
Que per l'escriptura de data 6 de novembre de 1997, i amb el número de protocol 2220, atorgada davant del notari del Col·legi de València, amb residència a Orihuela, senyor Jorge Conde Ajado, compareixen el senyor Antonio Pedrera Soler, la senyora María del Carmen Martínez Múrcia, el senyor Antonio Pedrera Sánchez, la senyora María Dolores Pérez Sánchez, el senyor Manuel-Francisco Pedrera Sánchez, la senyora Anna Karin Bredenberg, el senyor Fernando Pedrera Sánchez, i el senyor Francisco-Antonio Pedrera Martínez, tots ells en el seu propi nom i dret; a més a més, el senyor Antonio Pedrera Sánchez, la senyora María Dolores Pérez Sánchez, com a mandataris verbals del seu fill, el senyor Antonio Pedrera Pérez, i el senyor Victorio Oliver Domingo, bisbe d'Orihuela-Alacant, en representació del Bisbat d'Orihuela-Alacant; tots ells amb la voluntat de constituir en aquest acte la fundació denominada Fundació Pedrera.  
Així mateix, el senyor Antonio Pedrera Pérez acceptà la seua representació com a fundador, que efectuaren els seus mandataris verbals, el senyor Antonio Pedrera Sánchez i la senyora María Dolores Pérez Sánchez, en l'acte fundacional, mitjançant una diligència de compareixença, efectuada davant del mateix notari, en data 8 de novembre de 1997, que s'uneix a l'escriptura de constitució.  
A més a més, el senyor Ramón Egio Marcos, el senyor Andrés Muñoz Gimeno, el senyor José-Luis Casanova Cases, el senyor Carmelo Sánchez Costa i el senyor José-María Espadas Guirao, comparegueren en el dit acte, únicament per a acceptar la seua designació com a patrons de la fundació.   
Segon  
Segons l'article 6 dels seus estatuts, la fundació té per objecte satisfer interessos generals i, en particular, aquells enquadrables en l'àmbit de l'assistència social, educativa i cultural, principalment per a aquelles persones que disposen de menys mitjans econòmics, tals com:  
a) Promoure una cultura basada:  
- En la veritat de la persona i del món.  
- En l'amor, com a do sincer de si mateix que construeix el bé humà.  
- En la vida que reconeix la inviolable dignitat de tot ésser humà.   
b) L'ajuda al desenvolupament o perfeccionament de les facultats i aptituds dels menors, adolescents, adults, etc., amb la finalitat que es formen, a tots els nivells, com a persones cultes, responsables i solidàries amb els altres.   
c) La formació de formadors i professors en totes les matèries que afecten al desenvolupament i enriquiment de la persona humana.  
d) La investigació de nous mètodes i tècniques d'ensenyament, així com de les últimes tecnologies en suports pedagògics.  
e) La realització de seminaris, cursos d'especialització, jornades sobre temes actuals i d'interés general, a fi de facilitar la integració laboral.  
f) Constituir-se en centre de formació, informació i serveis a l'empresa, facilitant la integració i l'intercanvi d'opinions i experiències entre els assistents a les distintes activitats formatives.  
De conformitat amb l'article 7 estatutari, seran potencials beneficiaris de la fundació qualsevol persona o entitat interessada en el desenvolupament humà en tots els seus nivells.  
Tercer  
La dotació de la fundació, segons consta en l'escriptura de constitució, de data 6 de novembre de 1997, és de cinc milions de pessetes (5.000.000 PTA), aportada pels fundadors.  
La realitat d'aquesta aportació dinerària s'acredita mitjançant un certificat de l'entitat de crèdit Caixa Rural Central Societat Cooperativa de Crèdit Limitada, incorporat a l'escriptura de constitució.  
Quart  
D'acord amb allò disposat en els atorgaments 4 i 5 de l'acta fundacional i els articles 8 a 13, ambdós inclusivament, dels estatuts, el Patronat és l'òrgan de govern, representació i administració de la fundació. El Patronat estarà format per nou membres, dels quals cinc seran designats per la família Pedrera, i quatre pel Bisbat d'Orihuela-Alacant. Els patrons exerciran el seu mandat pel temps de quatre anys. Si es produeix una vacant en els patrons designats per la família Pedrera, el senyor Antonio Pedrera Soler, o el seu descendent de major edat, elegirà unilateralment la persona que ocuparà el dit càrrec. El bisbe d'Orihuela-Alacant nomenarà a qui corresponga cobrir les vacants dels designats per l'esmentat Bisbat.  
El Patronat inicial queda format per les següents persones:  
President: Antonio Pedrera Soler.  
Vicepresident: Antonio Pedrera Sánchez.  
Secretari: José-Luis Casanova Cases (designat pel Bisbat d'Orihuela-Alacant).  
Tresorer: Carmelo Sánchez Costa (designat pel Bisbat d'Orihuela-Alacant).  
Vocals:  
- Designats per la família Pedrera: el senyor Manuel-Francisco Pedrera Sánchez, el senyor Fernando Pedrera Sánchez, i el senyor José-María Espadas Guirao.  
- Designats pel Bisbat d'Orihuela-Alacant: el senyor Ramón Egio Marcos i el senyor Andrés Muñoz Gimeno.  
La resta de l'articulat estatutari regula totes les qüestions previstes legalment en matèria de fundacions.  
Fonaments jurídics  
Primer  
La Constitució recull, en el títol I, capítol II, Secció II, article 34, el dret de fundació per a finalitats d'interés general.  
   
Segon  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de mode durador el seu patrimoni a la realització de finalitats d'interés general, circumstàncies que concorren en aquest cas.  
Tercer  
Examinats els fins de la fundació, la dotació, així com l'aportació efectivament realitzada, aquells es consideren d'interés general, i aquesta inicialment suficient per a la inscripció, de conformitat amb allò establit en l'article 11.b del Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.  
Quart  
La carta fundacional i els estatuts, continguts en l'escriptura pública de 6 de novembre de 1997, compleixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la fundació pot ser reconeguda, tenint en compte la finalitat que persegueix, segons l'article 6 dels seus estatuts.  
Cinqué  
L'expedient ha sigut tramitat per la Direcció General d'Interior de la Conselleria de Presidència, a través del Servei d'Entitats Jurídiques, en virtut de les atribucions que té conferides pels decrets 4/1997 i 30/1997, de 26 de febrer, sobre l'assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament; tot això, en relació amb el Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, en allò referent a l'estructura administrativa en l'àmbit de servei.  
Vistos la Constitució, la Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 de abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat únics de la Comunitat Valenciana, i la resta de normativa de pertinent aplicació, resolc:  
Primer  
Inscriure com a fundació la denominada Fundació Pedrera en el Registre de Fundacions de la Comunitat Valenciana, amb el número 101 (A), i classificar-la de caràcter benèfic docent. El seu domicili radicarà a Orihuela (Alacant), Col·legi Diocesà Oratori Festiu de San Miguel, carrer Subida de San Miguel, sense número.  
Segon  
Inscriure en el Registre de Fundacions els estatuts amb què ha de regir-se la fundació, elevats a escriptura pública davant del notari del Col·legi de València, amb residència a Orihuela, senyor Jorge Conde Ajado, en data 6 de novembre de 1997, amb el número 2220, del seu protocol.  
Tercer  
Inscriure en l'esmentat Registre el nomenament del primer Patronat, segons figura en l'antecedent de fet quart, d'aquesta resolució.  
Notifiqueu l'actual resolució, amb l'advertiment que contra aquesta, que no esgota la via administrativa, podrà presentar-se un recurs ordinari davant d'aquest mateix òrgan o davant del conseller de Presidència, en el termini d'un mes, comptador des de la data de la seua notificació, de conformitat amb allò que disposa el Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 28 de gener de 1998.- El director general: José López Garrido.


Còpia Permalink ELI